b'\n_START_ARTICLE_\nJoe Quimby\n_START_SECTION_\nTodelliset esikuvat\n_START_PARAGRAPH_\nQuimbyn esikuvana voidaan pit\xc3\xa4\xc3\xa4 Yhdysvaltain presidentti John F. Kennedy\xc3\xa4 ja muita Kennedyn suvun miespoliitikkoja. Kennedyjen tavoin Quimby on demokraatti, puhuu samanlaisella massachusettsilaisella aksentilla kuin John F. Kennedy ja h\xc3\xa4nen keskimm\xc3\xa4inen nimens\xc3\xa4 on Fitzgerald. T\xc3\xa4m\xc3\xa4n lis\xc3\xa4ksi Quimby lainaa presidentti Kennedyn useita legendaarisia lauseita ja v\xc3\xa4\xc3\xa4ntelee niit\xc3\xa4 ("Ich bin ein Springfielder"). My\xc3\xb6s Quimbyn seksihurjastelut voi n\xc3\xa4hd\xc3\xa4 viittauksena John F. Kennedyn j\xc3\xa4lkeenp\xc3\xa4in paljastuneisiin lukuisiin irtosuhteisiin. Quimbyss\xc3\xa4 on n\xc3\xa4hty yht\xc3\xa4l\xc3\xa4isyyksi\xc3\xa4 my\xc3\xb6s presidentin veljeen, senaattori Ted Kennedyyn, jonka menneisyytt\xc3\xa4 varjosti kuuluisa h\xc3\xa4m\xc3\xa4r\xc3\xa4 onnettomuus.\n_START_SECTION_\nHenkil\xc3\xb6historia\n_START_PARAGRAPH_\nQuimby on hyvin varakkaasta suvusta ja asuu ylellisess\xc3\xa4 kartanossa. H\xc3\xa4net on vuodesta 1986 l\xc3\xa4htien valittu toistuvasti Springfieldin pormestariksi, huolimatta kaupungin varojen kavaltamisesta, lahjusten otosta muun muassa mafioso L\xc3\xa4ski-Tonylta ja kymmenist\xc3\xa4 isyyssyytteist\xc3\xa4 kymmenilt\xc3\xa4 eri naisilta. _NEWLINE_Sinnikk\xc3\xa4\xc3\xa4sti virassaan pysyttelev\xc3\xa4 Quimby h\xc3\xa4vinnyt vaaleissa vain kahdesti: 6. tuotantokauden jaksossa \xe2\x80\x9dKuolleet sielut\xe2\x80\x9d h\xc3\xa4n h\xc3\xa4visi Sideshow Bobille, jonka voitto kuitenkin perustui vale\xc3\xa4\xc3\xa4niin ja t\xc3\xa4m\xc3\xa4n paljastuttua Quimby palasi virkaansa. 29. tuotantokauden jaksossa \xe2\x80\x9dPitk\xc3\xa4tukkainen pormestari\xe2\x80\x9d Quimby h\xc3\xa4visi Marge Simpsonille, mutta jakson epilogissa kerrottiin my\xc3\xb6s Margen joutuneen erotetuksi ja Quimbyn palanneen j\xc3\xa4lleen virkaansa._NEWLINE_12. kauden  jaksossa \xe2\x80\x9dHomerin kotisivu\xe2\x80\x9d Quimby oli rakentanut takapihalleen uima-altaan kaupungin tiety\xc3\xb6rahoilla. Homer Simpsonin paljastaessa t\xc3\xa4m\xc3\xa4n Quimby v\xc3\xa4itti toimittajille: "Olemme l\xc3\xb6yt\xc3\xa4neet muinaisen kaupungin rauniot"._NEWLINE_Mafian kanssa tehdyn Springfieldin ala-asteen maitosopimuksen rauettua toimitetun maidon paljastuttua rotanmaidoksi, Quimbyn henkivartijana toiminut Homer pelasti pormestarin hengen L\xc3\xa4ski-Tonyn j\xc3\xa4rjest\xc3\xa4m\xc3\xa4ss\xc3\xa4 murhayrityksess\xc3\xa4.'